Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: A kutatás és a közvetlen üzletszerzés célját szolgáló névés lakcímadatok kezeléséről szóló 1995. évi CXIX. törvény
Paragraph Index: 1012

1997. október 13-án kelt beadványában állásfoglalásomat kérte arról a Magyar Lapterjesztők Egyesülete által vitatott gyakorlatról, mely szerint a Magyar Posta Rt. Hírlapüzletági Igazgatósága a lapkiadó vállalatok megbízásából végzett előfizetéses lapterjesztés során birtokába jutott előfizetői adatokat saját céljaira használja fel. Az Ön által felvetett probléma egyik részére a polgári jog általános szabályai alkalmazhatók, a másik — az adatvédelmi biztos kompetenciájába tartozó — részét az adatkezelésekre (ezen belül a személyesadat-kezelésekre) vonatkozó törvényi rendelkezések alapján lehet megítélni. Álláspontom szerint a lapkiadónak több lehetősége és jogalapja van arra, hogy az általa közreműködőként igénybe vett Magyar Posta részére az átadott előfizetői adatok más célra történő felhasználását megtiltsa, illetve kifejezett tiltás hiányában is kifogásolja e gyakorlatot. Egyfelől, a kiadó az előfizetéses terjesztésre irányuló szerződésben kifejezetten kikötheti az adatok más célra való felhasználásának, továbbadásának tilalmát. Másfelől — akár kifejezetten szerepel ez a szerződésben, akár nem — a kiadó az előfizetőinek listáját üzleti titoknak tekintheti. Ezen túlmenően az Ön által felvetett problémának van egy adatvédelmi jogi oldala is. Tekintettel arra, hogy a magyar adatvédelmi szabályozás hatálya csak a természetes személyekre terjed ki, az alábbi szempontok csak a nem jogi személy előfizetők esetén veendők figyelembe. Adatvédelmi jogunk sajátossága, hogy az adatkezelőénél korlátozottabb jogokkal és felelősséggel bíró „megbízott adatfeldolgozó” fogalmát nem ismeri, noha elterjedt gyakorlat a személyesadat-kezelés egyes elemeinek más szerv vagy személy általi végeztetése. Ebből következően minden olyan szerv vagy személy, aki vagy amely akár csak egy részfeladatot végez egy adatkezelésben az adatkezelő megbízásából, maga is önálló adatkezelőnek minősül. Az önálló adatkezelők közötti személyesadat-átadás feltétele pedig a személyes adatok védelméről és a közérdekű adatok nyilvánosságáról szóló

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes